ELE-004033/2021Απάντηση του κ. Bretonεξ ονόματος της Ευρωπαϊκής Επιτροπής(17.12.2021)

Το Galileo[[1]](#footnote-1) είναι το παγκόσμιο δορυφορικό σύστημα πλοήγησης της ΕΕ και παρέχει υπηρεσίες ανοικτής πρόσβασης δωρεάν, με βάση τις υψηλής ακρίβειας δυνατότητές του. Το Copernicus[[2]](#footnote-2) είναι το πρόγραμμα γεωσκόπησης της ΕΕ και προσφέρει υπηρεσίες πληροφόρησης που αντλούνται από δορυφορικά γεωσκοπικά και μη διαστημικά δεδομένα. Το Copernicus εξυπηρετείται από ένα σύνολο ειδικών δορυφόρων (τους «Sentinel»[[3]](#footnote-3)) και συνεισφέρουσες αποστολές (άλλοι εμπορικοί και δημόσιοι δορυφόροι). Οι Sentinel έχουν σχεδιαστεί για να ανταποκρίνονται στις ανάγκες των υπηρεσιών Copernicus και των χρηστών του.

Η υπηρεσία παρακολούθησης ξηράς του Copernicus[[4]](#footnote-4) θα παράσχει σύντομα πολυετή χαρτογράφηση της εδαφοκάλυψης για την Ευρώπη. Το προϊόν αυτό θα επικαιροποιείται μία φορά το χρόνο. Οι προδιαγραφές των δορυφόρων Sentinel περιορίζονται σε ανάλυση 10m. Δεν είναι δυνατός ο εντοπισμός στοιχείων τοπίου και αλλαγών εδαφοκάλυψης μικρότερων των 10 m. Η συχνότητα παρατήρησης των δορυφόρων Sentinel είναι ανά 5 ημέρες υπό βέλτιστες συνθήκες, συχνότητα η οποία επιτρέπει τον εντοπισμό αλλαγών στην εδαφοκάλυψη. Ωστόσο, ο ακριβής προσδιορισμός της αλλαγής, συμπεριλαμβανομένης της χρήσης γης, ενδέχεται να απαιτήσει επιτόπια επίσκεψη. Κάθε κράτος μέλος μπορεί να έχει ελεύθερη πρόσβαση στις υπηρεσίες του Copernicus και στα δεδομένα Sentinel και μπορεί να αναπτύξει υπηρεσία παρακολούθησης υψηλής ευκρίνειας στη χώρα του.

Επιπλέον, στο πλαίσιο της υπηρεσίας διαχείρισης καταστάσεων έκτακτης ανάγκης του Copernicus[[5]](#footnote-5), το Ευρωπαϊκό Σύστημα Πληροφόρησης για τις Δασικές Πυρκαγιές υποστηρίζει τις υπηρεσίες που είναι αρμόδιες για την προστασία των δασών από τις πυρκαγιές στην ΕΕ και η κατά παραγγελία χαρτογράφηση μπορεί να δημιουργήσει χάρτες για την υποστήριξη δραστηριοτήτων μετά από κατάσταση έκτακτης ανάγκης.

1. <https://galileognss.eu/> [↑](#footnote-ref-1)
2. <https://www.copernicus.eu/el> [↑](#footnote-ref-2)
3. <https://www.copernicus.eu/el/liga-logia-gia-copernicus/ypodomi/mathete-gia-toys-doryforoys-mas> [↑](#footnote-ref-3)
4. <https://land.copernicus.eu/> [↑](#footnote-ref-4)
5. <https://www.copernicus.eu/el/ypiresies/katastasi-ektaktis-anagkis> [↑](#footnote-ref-5)